দম লাগাকে হাইসা: ভূমি পেড়নাকর
বছরের একদম প্রথমদিকে মুক্তি পাওয়া ছবিটি গোটা বছর জুড়েই নানা কারণে চর্চায়। একে অন্যছকের প্রেমের গল্প। তায় নয়া জুটি। উপরি, ‘যশ রাজ ফিল্মস’। কিন্তু সবচেয়ে বেশি আলোচিত বিষয়টা বোধহয় এই ছবির ফিমেল লিড ভূমি পেড়নাকরই। আক্ষরিক অর্থে এ ছবিতে ‘মোটা হিরোইন’কেই দেখা যায়। তাই নিয়ে ছবির রোগা হিরোর (আয়ুষ্মান খুরানা) কম অভিযোগ নেই। কিন্তু ভূমি ছবিতে শুধু মোটাই নন। শিক্ষিত। আদুরে। কিন্তু মেরুদণ্ড শক্ত। নিজের চেয়ে অনেক কম যোগ্যতার ছেলেকে ভালবেসে ফেলার মতো আবেগপ্রবণও! বিয়ের পর ঝামেলার জেরে কিছুদিনের বিচ্ছেদের পর্বে সে মেয়ে চাকরিও জুটিয়ে নেয় দিব্যি। রোগা হওয়ার চেষ্টা করে নয়, ভালবাসা দিয়ে নিজের পায়ে দাঁড়িয়ে নিজের দৃষ্টান্ত তৈরি করে ছবির নায়িকা। এখানেই নায়ক তো বটেই, দেশজোড়া দর্শকের মনও জিতে নেন ভূমি।
 

এনএইচ টেন: অনুষ্কা শর্মা
রোড ট্রিপে যাওয়ার পথে বিপর্যয়। যেখানে অনুষ্কার পুরুষ সঙ্গী (নীল ভূপালম) বেপরোয়া, সাহসী, কিন্তু বিপদ ডেকে আনতেও তার জুড়ি নেই! সম্মান রক্ষার্থে খুনের ঘটনার সাক্ষী হতে হয় দু’জনকে। শহুরে, শিক্ষিত, চাকুরিজীবী দুই ভ্রমণার্থীরই শিয়রে তখন শমন! কোনও যুক্তিরই ধার ধারছে না যে খুনিরা! সেই পরিস্থিতি থেকে পালাতে গিয়ে খুন হতে হয় নীলকে। প্রাণ বাঁচানোর দায়িত্ব কিংবা প্রতিহিংসা অথবা প্রত্যুত্তরের দায়— সবটাই অনুষ্কার একার করণীয় তখন। গল্প পুরোদস্তুর থ্রিলার। কিন্তু উপস্থিত বুদ্ধি এবং সাহসের জোরে একা মহিলা যে আসলে অনেক কিছুই করার ক্ষমতা রাখেন, সেটাই বিশ্বাস করাতে চেয়েছিলেন পরিচালক নভদীপ সিংহ। হাত-পায়ে ভর করে পাথরের খাড়া চড়াই বেয়ে অনুষ্কার উঠে পড়াটা যদিও বিশ্বাসযোগ্য নয়। কিন্তু স্বাধীনচেতা নারী হলেই যে বিপন্মুক্ত, এমন কথা তো কোথাও লেখা নেই। তাই বুদ্ধি আর কলজের জোরই যে ভরসা, সেটাই একাহাতে প্রমাণ করেছে এই ছবি, থুড়ি অনুষ্কা।
 

জজবা: ঐশ্বর্যা রাই বচ্চন
পাঁচ বছর পর ঐশ্বর্যা রাই বচ্চনের পরদায় ফিরে আসা। ছবি নিয়ে উৎসাহ সুতরাং এমনিতেই টানটান ছিল! প্রত্যাশা অবশ্য পুরোপুরি পূরণ হয়নি দর্শকের, কিন্তু গল্পের দাবি মেনে ঐশ্বর্যার চরিত্রটি বানানো হয়েছিল জব্বর। এবং ছবিতে ইরফান খান মেল-লিড হলেও ছবির প্লট কিন্তু ঐশ্বর্যা নির্ভরই। অনুরাধা বর্মা-রূপী ঐশ্বর্যা ছবিতে দুঁদে আইনজীবী। সিঙ্গল মাদারও বটে। এই দুই রূপে তিনি যেন অগ্নিকন্যা! আইনের চারপাশে নৈতিকতার গণ্ডি কাটা, কিন্তু মেয়েকে বাঁচাতে সেই নীতিবোধের বিরুদ্ধেই সরাসরি লড়তে হয় অনুরাধাকে। স্বাভাবিকভাবেই, পাশাপাশি লাগাতার বৈপরীত্যের সম্মুখীন হতে হয় তার মাতৃসত্তার সঙ্গেও। ছবিতে শাবানা আজমিও আছেন। তাঁর সঙ্গে ঐশ্বর্যার মুখোমুখি দৃশ্যগুলো যেন আগুনের ফুলকি-ঝরা! সব মিলিয়ে কামব্যাক ফিল্মে নারী-প্রধান হয়ে ঐশ্বর্যা খুব কম কামাল কিছু করেননি!
 

পিকু: দীপিকা পাড়ুকোন
অমিতাভ বচ্চন এবং ইরফান খান ছবির মেল কাস্ট। যিশু সেনগুপ্তও আছেন। কিন্তু বাজিমাত করলেন দীপিকাই। দীপিকার পিকু স্বাধীনচেতা। ছেলেমানুষ স্বভাবের বাবাকে সামলাতে তার কোনও ‘মেল সাপোর্ট’ লাগে না। সাহায্য পেলে ভাল! না পেলেও কুছ পরোয়া নেহি! যৌনতা নিয়েও সে স্বতন্ত্র। স্বাধীন। কেরিয়ার-প্রিয়। কিন্তু পরিবারের প্রয়োজনটাও বোঝে। প্রেম এবং বিয়েটাই যে এখনকার মেয়েদের একমাত্র ‘প্রায়োরিটি’ নয়, পিকু এই ভাবনারই সেলুলয়েড-প্রতিফলন। পরিচালক সুজিত সরকার চরিত্রের গঠনেই এমন মালমশলা রেখেছেন। তারপর তো দীপিকার নিখুঁত-সপ্রতিভ অভিনয় রয়েছেই! অমিতাভ বচ্চন এবং ইরফান খানের পাশে নিজেকে কীভাবে মশালের মতো জ্বালিয়ে রাখতে হয়, দীপিকা দেখিয়ে দিয়েছেন।
 

তনু ওয়েড্‌স মনু রিটার্নস: কঙ্গনা রানাউত
তনু-মনুকে যাঁরা আগের ছবি থেকে চেনেন, তাঁরা তো জানবেনই ছবিতে তনুর কলজের জোর মনুর চেয়ে দশগুণ বেশি! কিন্তু ‘রিটার্নস’এ দমদার হকদার একজনই— দত্তো। ওরফে কুসুম। সে-ও কঙ্গনাই। মানে, ডাব্‌ল রোল তো, তাই। কিন্তু দত্তো-রূপী কঙ্গনা সর্ব অর্থে ক্রিম ডে লা ক্রিম। সে হকি খেলে। দরকার পড়লে হকিস্টিক দিয়ে ইভটিজারদের ধরে প্যাঁদায়! স্পোর্টস কোটায় ভাল চাকরিও পেয়ে যাবে বলে তার বিশ্বাস। আসলে আত্মবিশ্বাসটাই তুমুল ভদ্রমহিলার! প্রেম ভেস্তে গেল, বিয়ে ভেঙে গেল, সে কিন্তু টলেনি! বলিষ্ঠ অভিনয়টাও করেছিলেন বটে কঙ্গনা! ছোট চুল, বিনা মেকআপ, উঁচু দাঁত, শূন্য লাস্য এবং নিখুঁত হরিয়ানভি উচ্চারণে জ্বালিয়ে দিয়েছেন পরদা। তনু’র পুরো অ্যান্টিথিসিস দত্তো। মাধবনের মনু যখন তনু এবং কুসুমের মধ্যে দোটানায় পড়ে চোখের জল ফেলা ছাড়া কিচ্ছুটি করতে পারছে না, কুসুমই সামলে দেয় সবটা! এই চরিত্রটিকে দর্শক মনে রাখবেন বহু দশক। পরিচালক আনন্দ এল রাই’কে ধন্যবাদ!
 

মার্গারিটা উইথ আ স্ট্র: কালকি কোয়েচলিন, রেবতী
সে অর্থে কোনও মেল লিড নেই ছবির। প্রয়োজনও নেই। এখানে পরিস্থিতির বিপরীতে অভিনয় করেছেন কালকি। সঙ্গে রেবতী। পরিচালক সোনালি বসু। মানে, সব রকমভাবে এ ছবিতে মহিলাদেরই জোরাল উপস্থিতি। নবাগতা সায়নী বসুকেও বাদ দিতে পারবেন না! সেরিব্রাল পলসি আক্রান্ত মেয়ে লায়লা (কালকি)। সর্বক্ষণ যেখানে একটি মেয়েকে শারীরিক অসুবিধে নিয়ে লড়তে হচ্ছে, লোকের বাঁকা কথা শুনতে হচ্ছে, সেখানে লায়লার মা-ই (রেবতী) শক্তভাবে মেয়েকে পড়তে পাঠান নিউ ইয়র্ক বিশ্ববিদ্যালয়ে। লায়লার সঙ্গে সেখানে আলাপ হয় এক আকর্ষণীয় পুরুষের। লায়লা ভালবেসে ফেলে খানুমকেও (সায়নী)। আবিষ্কার করে, সে বাই-সেক্সুয়াল। নিউ ইয়র্কে তার এই রূপান্তর স্বাতন্ত্র্য খুঁজে নেওয়ার একটা রূপক হিসেবেও দেখাতে চেয়েছেন বটে পরিচালক। যেখানে থোড় বড়ি খাড়া প্রেমের গল্প বলার চেয়ে একজন মানুষের নিজেকে খুঁজে পাওয়াটাই উদ্‌যাপিত। কোথাও লায়লার চরিত্রটি সহানুভূতি উৎপীড়িত নয়। বরং কালকির অসামান্য অভিনয়ে, শরীরী ভাষায়, সে উন্মুক্ত কোনও পরিন্দা! বাবার চেয়ে যার জীবনের শুরু থেকেই মায়ের ভূমিকা প্রবল! আর সেই মা’কেই প্রাণ দিয়েছেন রেবতী। গল্পটাকেই নারীপ্রধান করে বানিয়েছেন পরিচালক। তাঁকে কুরনিশ!